''Familia mea a fost un consumator constant al produselor cosmetice Loreal, a produselor lactate Zuzu produse de Albalact şi a medicamentului Strepsil. Pentru că îşi fac publicitate la Antena 3 şi Antena 1, băgînd bani în buzunarul turnătorului Voiculescu, noi toţi am hotărît să nu le mai cumpărăm'', a scris sâmbătă Băsescu pe contul său de Facebook.

El a făcut un apel către susţinători, dar şi către cei care nu se consideră "băsişti".

''Dacă sunteţi «băsişti», atît de atacaţi şi pe nedrept dispreţuiţi de oamenii turnătorului Voiculescu doar pentru că nu-l adoraţi pe turnător şi clica lui, vă rog să nu mai cumpăraţi aceste produse. Şi chiar dacă nu sunteţi «băsişti», cu siguranţă puteţi înlocui aceste produse cu altele la fel de bune, dar care nu bagă bani în buzunarul turnătorului Voiculescu şi a clicii lui de la Antena 3'', a subliniat el.

Băsescu a precizat că nu este consumator Antena 3, dar că s-a alăturat cu toată familia boicotului cerut de petiţia online pe această temă, iniţiativă ce a revenit în atenţia publică după scandalul pe tema evacuării televiziunilor Intact.